Diari Oficial de la Generalitat Valenciana


Sumari del DOGV 4742, del 29-04-2004 (2004/3376)

RESOLUCIÓ de 30 de març de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del conveni de col·laboració entre l'Imserso i la Comunitat Autònoma Valenciana per al desenrotllament d'actuacions conjuntes amb motiu de l'Any Europeu de les Persones amb Discapacitat 2003.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4742

Data del DOGV
:   29-04-2004

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2004/3376


Data del document
:   30-03-2004

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria de Benestar Social
    * administració central
    * discapacitat
    * cooperació administrativa

RESOLUCIÓ de 30 de març de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del conveni de col·laboració entre l'Imserso i la Comunitat Autònoma Valenciana per al desenrotllament d'actuacions conjuntes amb motiu de l'Any Europeu de les Persones amb Discapacitat 2003. [2004/F3376]
  
Subscrit, després de la tramitació prèvia reglamentària, entre l'Imserso i la Comunitat Autònoma Valenciana, el 27 d'octubre de 2003, un conveni de col·laboració per al desenrotllament d'actuacions conjuntes amb motiu de l'Any Europeu de les Persones amb Discapacitat 2003, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 077/2004, i que figura com a annex d'esta resolució.
  
València, 30 de març de 2004.- La directora general de Relacions amb les Corts i Secretariat del Govern: Alida C. Mas Taberner.
  
Conveni de col·laboració entre l'Imserso i la Comunitat Autònoma Valenciana per al desenrotllament d'actuacions conjuntes amb motiu de l'Any Europeu de les Persones amb Discapacitat 2003
  
Madrid, 27 d'octubre de 2003
  
Intervenen
  
D'una part, el director general de l'Imserso, Antonio Lis Darder, en virtut de la competència atribuïda en l'article 6.1 i la disposició addicional tretze de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999.
  
I d'una altra part, la consellera de Benestar Social de la Comunitat Autònoma Valenciana, Alicia de Miguel García, segons les seues competències d'acord amb el que establix l'article 35 de la Llei 5/1983, de 30 de desembre, de Govern Valencià, modificada per Llei 1/2002, de 26 de febrer, de la Generalitat Valenciana, i en el Reglament Orgànic i Funcional de la Conselleria de Benestar Social, aprovat per Decret del Govern Valencià 120/2003, d'11 de juliol, del Govern Valencià, i conforme a l'Acord del Govern Valencià de data 24 d'octubre de 2003.
  
Ambdós parts intervenen en la representació i amb les facultats que els seus respectius càrrecs els conferixen, reconeixent-se mútuament capacitat i legitimació per a obligar-se i convindre, i a l'efecte
  
Exposen
  
I. Que per Decisió del Consell de la Unió Europea de 3 de desembre del 2001, es va declarar l'any 2003 com a Any Europeu de les Persones amb Discapacitat.
  
II. Que a fi de garantir la consecució dels objectius perseguits amb la celebració de l'esmentat any, el Consell de la Unió Europea va disposar que cada estat membre crearà un organisme nacional de coordinació que hauria de ser representatiu de les diverses organitzacions que s'expressen en nom de les persones amb discapacitat i de les altres parts que actuen en el sector.
  
D'esta forma el Reial Decret 775/2002, de 26 de juliol, crea el Comité Espanyol de Coordinació per a l'Any Europeu de les Persones amb Discapacitat, adscrit al Ministeri de Treball i Assumptes Socials, en el qual estaran representades totes les instàncies, tant públiques com privades, implicades en el desenrotllament de les polítiques relacionades amb les persones amb discapacitat en l'àmbit de l'Estat espanyol, presidit pel Ministre de Treball i Assumptes Socials. La constitució del Comité es va realitzar el passat dia 3 de desembre del 2002.
  
III. Que, en la ja esmentada reunió del Comité de Coordinació Espanyol per a l'Any Europeu de 3 de desembre, es va acordar que l'Imserso i les comunitats autònomes desenrotllarien actuacions conjuntes amb motiu de la celebració de l'Any Europeu de les Persones amb Discapacitat a través de convenis de col·laboració. L'Imserso es va comprometre, a més de la seua col·laboració en aspectes tècnics i organitzatius, a sufragar part dels gastos que ocasionaren estos convenis en una quantia total de 600.000 euros, distribuïda entre les comunitats autònomes tot seguint els criteris establits en la Comissió de Prioritats. Amb esta finalitat, es va sol·licitar a totes les comunitats autònomes que trameteren propostes amb una llista de projectes, d'acord amb els criteris que s'establixen en l'annex I a este Conveni, d'entre els quals s'han seleccionat per al seu cofinançament els que figuren en l'annex II.
  
Per tot allò que s'ha exposat, ambdós parts acorden subscriure el present Conveni, que es regirà per les següents
  
Clàusules
  
Primera. Objecte
  
L'objecte del present Conveni de col·laboració és la realització d'actuacions conjuntes (congrés, taula redona, jornades, fira, etc.) entre l'Imserso i la Comunitat Autònoma Valenciana, a través de la Conselleria de Benestar Social, que amb motiu de l'Any Europeu de les Persones amb Discapacitat 2003 es celebrarà, d'acord amb els objectius establits en la Decisió del Consell de la Unió Europea de 3 de desembre de 2001.
  
Les actuacions en concret que són objecte d'este Conveni figuren indicades en l'annex II a este.
  
Segona. Compromisos de col·laboració que assumix la Comunitat Autònoma
  
El Govern Valencià de la Generalitat Valenciana, a través de la Conselleria de Benestar Social, es compromet a dur a terme la programació, el disseny i l'organització de les actuacions que es duguen a terme. Així com a participar en el finançament dels gastos que s'originen en la quantia que es determinarà en la clàusula setena dedicada al finançament del Conveni.
  
Així mateix, el Govern Valencià podrà realitzar acords de col·laboració amb entitats distintes de l'Imserso, per a la consecució de l'objecte del present Conveni.
  
Tercera. Compromisos de col·laboració que assumix l'Imserso
  
L'Imserso es compromet a col·laborar en la programació, el disseny i l'organització de les actuacions que es duguen a terme a través del suport que presten els seus tècnics. Així com a participar en el finançament dels gastos que s'ocasionen en la quantia que es determinarà en la clàusula setena, dedicada al finançament del Conveni.
  
Quarta. Memòria d'activitats
  
A més dels compromisos expressament referits en la clàusula segona, en relació amb les activitats que s'han de desenrotllar en el marc d'este Conveni, el Govern Valencià de la Generalitat Valenciana, a través de la Conselleria de Benestar Social, es compromet a elaborar la memòria de les actuacions desenrotllades, amb detall dels treballs realitzats, en la qual es rendirà justificació de la totalitat dels gastos efectuats.
  
Cinquena. Organització dels treballs
  
Per a l'organització de les actuacions, tècnics d'ambdós parts mantindran contactes per a la fixació de directrius i criteris generals per al desenrotllament i l'execució d'estes, així com per al seguiment i la verificació del compliment del programa d'activitats previstes.
  
Sisena. Comissió de Seguiment
  
Per a la vigilància i el control d'allò pactat en el Conveni es crearà una Comissió de Seguiment que resoldrà els problemes d'interpretació i el compliment i que estarà integrada per dos representants de la comunitat autònoma i dos de l'administració general de l'Estat, un dels quals serà designat per la Delegació del Govern en l'esmentada Comunitat Autònoma. Estos representants seran designats pels titulars dels organismes respectius.
  
Setena. Finançament
  
El finançament de l'Imserso arribarà a una quantia màxima de 54.056,02 euros a càrrec del crèdit pressupostari de l'exercici 2003, i a l'aplicació pressupostària 96.75-6.509.
  
La dita quantitat li serà abonada en la seua totalitat a la comunitat autònoma a la firma del Conveni, a fi que siga ella la que procedisca als abonaments de les contractacions i els servicis que es requerisquen, i estarà destinada al pagament del conjunt dels gastos que es produïsquen en una quantia que no superarà el 50% del cost total de les actuacions.
  
Per la seua banda, el Govern Valencià, a través de la Conselleria de Benestar Social, cofinançarà estes actuacions en un cost de 54.056,02 euros, a càrrec de l'aplicació pressupostària 44.51.79.6042.306.76.9, i línies de subvenció T2189 «Programes discapacitats» i T2191 «Programes malalts mentals», dels pressupostos de la Generalitat Valenciana per a l'exercici 2003.
  
Sent esta última la que procedirà a la contractació de tots els servicis externs que es requerisquen, haurà de procedir a la justificació del conjunt de tots els gastos que es generen, de manera global, a través de còpies compulsades de les factures, vals o documents substitutius equivalents (la seua data haurà de ser posterior a la firma del present Conveni), o, si és procedent, amb certificat expedit per l'òrgan responsable que tinga la competència. Dit certificat s'expedirà especialment per a justificar gastos que es referisquen a costos indirectes o altres de difícil justificació per mitjà de factura. La totalitat dels gastos es presentarà a l'Imserso, amb un quadre resum de justificants firmat, en el qual s'enumeraran per orde cronològic les factures i el seu import, a més del concepte a què correspon, el sumatori total dels mateixos haurà de coincidir amb la suma dels justificants aportats i el consignat en la Memòria. Tot això serà remés a l'Imserso amb anterioritat a l'1 de desembre del 2003.
  
Huitena. Vigència
  
El present Conveni entrarà en vigor a tots els efectes des de la data de la seua firma i fins al 31 de desembre del 2003.
  
Novena. Resolució per incompliment
  
Serà causa de resolució del present conveni l'incompliment per alguna de les parts de les obligacions derivades d'este.
  
En cas de resolució del Conveni per incompliment de les seues obligacions per part de la Comunitat Autònoma, esta haurà de reintegrar a l'Imserso les quantitats que haguera percebut com a aportació econòmica del finançament corresponent a este, incrementades amb l'interés legal del diners, d'acord amb el que establix l'article 36, de la Llei General Pressupostària, Text Refós, aprovat per Reial Decret Legislatiu 1.091/1988, de 23 de setembre, en la realització d'este conveni.
  
Desena. Règim jurídic i jurisdicció competent
  
El present Acord té naturalesa administrativa i es troba exclòs de l'àmbit del Text Refós de la Llei de Contractes de les Administracions Públiques (Reial Decret 2/2000, de 16 de juny), en virtut d'allò establit en l'article 3.1.c) del dit text legal.
  
Les qüestions litigioses que pogueren derivar-se'n, seran sotmeses a la jurisdicció contenciosa administrativa.
  
I en prova de conformitat amb tot allò que s'ha exposat, en l'exercici de les atribucions que són titulars els firmants, subscriuen el present Acord en quatre exemplars, al lloc i en la data amunt indicats.
  
El director general de l'Imserso: Antonio Lis Darder. La consellera de Benestar Social: Alicia de Miguel García.
  
ANNEX I
  
Condicions que han de reunir els projectes de les comunitats autònomes que es presenten en la convocatòria d'accions per a l'Any Europeu de les Persones amb Discapacitat
  
Els projectes que es presenten per al finançament en el marc de l'Any Europeu de les Persones amb Discapacitat hauran de tindre com a objectius els mateixos que estan definits en la Decisió del Consell de la Unió Europea de 3 de desembre de 2002.
  
En esta Decisió es definixen els següents objectius per a l'Any:
  
a) La sensibilització sobre el dret de les persones amb discapacitat a vore's protegides davant la discriminació i a gaudir plenament i equitativament dels seus drets.
  
b) Fomentar la reflexió i el debat sobre les mesures necessàries per a promoure la igualtat d'oportunitats de les persones amb discapacitat a Europa.
  
c) Promoure l'intercanvi d'experiències sobre bones pràctiques i estratègies de provada eficàcia a l'àmbit local, nacional i europeu.
  
d) Reformar la cooperació entre totes les parts implicades, en particular els governs, els interlocutors socials, les ONG, els servicis socials, el sector privat, les associacions, el sector del voluntariat, les persones amb discapacitat i les seues famílies.
  
e) Millorar la comunicació sobre la discapacitat i promoure una imatge positiva de les persones amb discapacitat.
  
f) La sensibilització sobre l'heterogeneïtat de les formes de discapacitat i les seues múltiples manifestacions.
  
g) La sensibilització sobre les múltiples formes de discriminació a què s'enfronten les persones amb discapacitat.
  
h) Dedicar especial atenció a la sensibilització sobre el dret dels xiquets i jóvens amb discapacitat a la igualtat d'ensenyança, de manera que s'afavorisca i recolze la seua plena integració en la societat i es fomente el desenrotllament d'una cooperació europea entre els professionals de l'ensenyança dels xiquets i jóvens amb discapacitat, a fi de millorar la integració dels alumnes i dels estudiants amb necessitats específiques en els centres ordinaris o especialitzats, així com en els programes d'intercanvi nacional i europeu.
  
Així doncs, tenint en compte estos objectius hauran d'articular-se les actuacions a través d'una sèrie de mesures específiques com són:
  
- Reunions i actes (conferències, seminaris).
  
- Campanyes d'informació i promoció dels drets de les persones amb discapacitat.
  
- Cooperació amb els mitjans de comunicació.
  
- Organització de competicions i concessió de premis.
  
- Realització d'enquestes i estudis.
  
Les propostes hauran d'incloure detallada metodologia i calendari, així com pressupost detallat amb les partides de gasto previstes. Així mateix haurà de quedar clarament assenyalat la unitat o el departament responsable del projecte i aquelles entitats que puguen participar o col·laborar en la seua posada en marxa i gestió.
  
ANNEX II
  
Projectes que cal desenrotllar en la Comunitat Autònoma valenciana a partir del conveni de col·laboració entre l'Imserso i la Comunitat Autònoma Valenciana amb motiu de l'Any Europeu de les Persones amb Discapacitat
  
Programa de Cooperació social
  
Activitats artístiques (arts plàstiques i escèniques)
  
- Concurs de falles de centres ocupacionals.
  
- Festival d'Arts Plàstiques i Escèniques.
  
- Col·laboració en els V Jocs Solidaris organitzats per la Falla Dr. Collado.
  
- Representació de l'obra Poema de Mar, basat en l'obra Veles e Vents d'Ausiàs March.
  
- Exposició de betlems realitzats en centres ocupacionals.
  
- Festival Dia del Discapacitat 3 de desembre 2003.
  
- Festivals i representacions.
  
- Activitats de formació.
  
Activitats esportives
  
- VIII Campionat Nacional d'Atletisme Special Olympics Valencia 2003.
  
Programa d'Intervenció per a la Prevenció i la Inserció en el Medi Social
  
- Marató d'Arts Escèniques.
  
- Gran Trobada Interdisciplinar (familiars, amics, professionals, directius, funcionaris, voluntaris i persones amb discapacitat).
  
- Jornades sobre la Intervenció Psicosocial en persones amb Malaltia Mental.
  
Programa de Mentalització i Sensibilització
  
- Celebració del Dia de la Discapacitat a la Comunitat Valenciana.
  
Cost estimat de les accions
  
Cost total estimat: 196.680 euros.
  
Aportació Imserso (1): 54.056,02 euros.